Staatskaping: Madonsela versoek om stil te blyThuli Madonsela. Foto: OB/Facebook Die presidensie het Vrydag sy misnoeë teenoor die voormalige openbare beskermer, Thuli Madonsela, uitgespreek. Die presidensie het Vrydag gesê dat Madonsela geen reg het om oor pres. Jacob Zuma of die staatskaping-verslag te praat nie. Hulle is ook bekommerd oor die “voortdurende stellings” wat sy aan die publiek maak oor Zuma in terme van die statskaping-verslag. “Adv. Madonsela is nie meer die openbare beskermer nie en het geen verdere rol om te speel in die proses rakende die verslag nie. Haar ongegronde openbare aanvalle op die president soos die een in Stellenbosch Donderdag is onbetaamlik en dien geen doel nie. “Sy behoort terug te tree en die geregtelike en die grondwetlike prosesse hul gang te laat gaan,” aldus die presidensie. Madonsela sê in haar staatskaping-verslag dit is kommerwekkend dat die Gupta-familie bewus of moontlik bewus was dat min. Nhlanhla Nene uit sy amp verwyder is, ses weke nadat adj.min. Mcebisi Jonas hom meegedeel het dat hy glo deur die Guptas ŉ pos aangebied is in ruil vir gunsies aan hul familie-ondernemings. Volgens Madonsela is dit ook kommerwekkend dat min. Des van Rooyen wat Nene vervang het, minstens sewe keer “geplaas kan word” in die Saxonwold-gebied, insluitend die dag voor hy minister geword het. “Dit lyk onreëlmatig, gegewe die feit dat hy in daardie stadium ŉ lid van die parlement was wat in Kaapstad gebaseer is. Nog ŉ kommerwekkende toeval is dat min. Nene verwyder is nadat Jonas hom in kennis gestel het dat hy verwyder gaan word.” Daar is dié week ŉ onderhoud uitgesaai op eNCA wat Madonsela met Zuma gevoer het tydens die ondersoek. Die presidensie het bygevoeg dat die “lek” van die onderhoud kommerwekkend is. “Dit het ernstige gevolge in terme van etiek, vertroulikheid en die beskerming van inligting wat bymekaargemaak is tydens die ondersoek wat die OB gedoen het. Hulle voer aan dat dit vir hulle onduidelik is hoekom sy “gekies” het om net haar onderhoud met Zuma te lek ondanks die feit dat sy verskeie onderhoude met rolspelers gevoer het. Die president het versoek dat alle betrokke partye volgens die Grondwet moet optree en die prosesse wat nou gevolg moet word, sal respekteer.